РЕГЛАМЕНТ (ЕО) № 20/2009 НА КОМИСИЯТА
от 13 януари 2009 година
за приемане на спецификациите на ad hoc модула за 2010 г. относно съвместяването на професионалния и семейния живот, предвиден с Регламент (ЕО) № 577/98 на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1), и по-специално член 4, параграф 2 от него,
като има предвид, че:
(1)
Регламент (ЕО) № 365/2008 на Комисията от 23 април 2008 г. за приемане на програма от ad hoc модули за 2010, 2011 и 2012 г. за извадковото изследване на работната сила, предвидено в Регламент (ЕО) № 577/98 на Съвета (2), включва ad hoc модул относно съвместяването на професионалния и семейния живот.
(2)
Решение 2008/618/ЕО на Съвета от 15 юли 2008 г. относно насоки за политиките по заетостта на държавите-членки (3), Пътната карта за равенство между жените и мъжете на Европейската комисия (4) и Европейският пакт за равенството между половете (5) насърчават държавите-членки да предприемат мерки за постигането на по-добро равновесие между професионалния и личния живот за всички по отношение на детските заведения и социалните заведения за други лица на чужда издръжка и поощряването на ползването на родителския отпуск (отпуск за отглеждане на дете) както от жените, така и от мъжете. Следователно за проследяване на напредъка към постигане на целите на Европейската стратегия за заетостта и за оценяване на влиянието на неотдавнашните политики в областта е необходим широкообхватен и сравним набор от данни за съвместяването на професионалния и семейния живот.
(3)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Подробният списък с данни, които трябва да бъдат събрани през 2010 г. в рамките на ad hoc модула относно съвместяването на професионалния и служебния живот, е изложен в приложението.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 януари 2009 година.